BCH เด้ง 5% โบรกฯแนะ”ซื้อ” ชูเป้า21.05บ. คาดผลงานครึ่งหลังสดใส หนุนกำไรทั้งปีแตะ1.1พันลบ.
BCH เด้ง 5% โบรกฯแนะ"ซื้อ" ชูเป้า21.05บ. คาดผลงานครึ่งหลังสดใส หนุนกำไรทั้งปีแตะ1.1พันลบ. โดย ณ เวลา 16.20 น. ราคาอยู่ที่ระดับ 15.70 บาท บวก 0.80 บาท หรือ 5.37% สูงสุดที่ระดับ 15.80 บาท ต่ำสุดที่ระดับ 15 บาท ด้วยมูลค่าการซื้อขาย 357.44 ล้านบาท
19 ส.ค. 2562

ผู้สื่อข่าวรายงานว่า ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH ณ เวลา 16.20 น. อยู่ที่ระดับ 15.70 บาท บวก 0.80 บาท หรือ 5.37% สูงสุดที่ระดับ 15.80 บาท ต่ำสุดที่ระดับ 15 บาท ด้วยมูลค่าการซื้อขาย 357.44 ล้านบาท

ด้าน บล.ทรีนีตี้ ระบุในบทวิเคราะห์ (15 ส.ค.62) แนะนำ “ซื้อ” BCH ราคาเป้าหมาย 21.05 บาท/หุ้น BCH รายงานกำไรสุทธิไตรมาส 2/62 ที่ 244 ล้านบาท ปรับตัวลดลง 1.7% จากไตรมาสก่อน และ 2.4% จากช่วงเดียวกันเมื่อปีก่อน โดยที่มีรายได้จากค่ารักษาพยาบาลอยู่ที่ 2.13 พันล้านบาท ปรับตัวสูงขึ้น 2.8% จากไตรมาสก่อน และสูงขึ้น 11.48% จากช่วงเดียวกันเมื่อปีก่อน
ขณะที่รายได้จากกลุ่มเงินสดปรับตัวสูงขึ้น 11% จากไตรมาสก่อน และ 8% จากช่วงเดียวกันเมื่อปีก่อน จากการที่รพ.เกษมราษฎร์ รามคำแหง เริ่มให้บริการในช่วงเดือนต.ค. 2561และรายได้จากกลุ่มประกันสังคมปรับตัวสูงขึ้น 11% จากไตรมาสก่อน และ 18.9% จากช่วงเดียวกันเมื่อปีก่อน จากจำนวนผู้ประกันตนที่สูขึ้น 7% จากช่วงเดียวกันเมื่อปีก่อน
สำหรับ EBITDA Margin ในไตรมาส 2/62 อยู่ที่ 25.2% ใกล้เคียงกับไตรมาส 1/62 แต่ปรับตัวลดลงจากไตรมาส 2/61 เนื่องจากรพ.เกษมราษฎร์ รามคำแหง ยังมี EBITDA ที่ต่ำจากการเริ่มให้บริการในช่วงแรก ที่มีค่าใช้จ่ายทางการตลาดสูง ขณะที่ในไตรมาส 2/62 BCH มีการตั้งสำรองผลประโยชน์พนักงานที่ 17.9 ล้านบาท
อย่างไรก็ดี ราคาหุ้นปรับตัวลดลง 15% นับตั้งแต่ต้นปีถึงปัจจุบัน ทั้งจากประเด็นการควบคุมราคายาในช่วงต้นปีและจากความกังวลต่อประเด็นที่แพทย์หลักของ WMC มีการเข้าเวรเพิ่มในโรงพยาบาลเครืออื่น และอาจส่งผลให้คนไข้ย้ายไปรักษาที่โรงพยาบาลอื่น อย่างไรก็ดี ผลประกอบการไตรมาส 2/62 ที่ยังสามารถเติบโตได้ทั้งจากกลุ่มเงินสดและกลุ่มประกันสังคม โดยเชื่อว่าในช่วง 3/62 จะกลับมาเติบโตดีอีกครั้ง เนื่องจากเป็นช่วง High Season
ประกอบกับการการให้บริการของรพ.เกษมราษฎร์ รามคำแหง และรพ. เกษมราษฎร์ อินเตอร์เนชั่นแนล รัตนาธิเบศร์ ที่ได้รับการตอบรับที่ดี พร้อมทังการเปิดให้บริการศูนย์ IVF ในไตรมาส 3/62 ที่ WMC ที่จะมาช่วยหนุนรายได้กลุ่มเงินสดให้เติบโตแข็งแกร่ง พร้อมทั้ง Margin คาดว่าจะดีขึ้น จาก Expansion Phase ต่างๆของศูนย์แพทย์เฉพาะทาง
อย่างไรก็ตาม ปรับลดราคาเป้าหมายลงเล็กน้อยจาก 21.15 บาท เป็น 21.05 บาท แต่ได้ปรับคำแนะนำขึ้นจาก “ถือ” เป็น “ซื้อ” เนื่องจากราคาหุ้นปรับตัวลงมา 15% นับตั้งแต่ต้นปีถึงปัจจุบัน และมี Upside จากราคาเป้าหมาย 43.9% และรับข่าวร้ายไปแล้ว โดยในช่วงครึ่งปีหลัง 2562 คาดว่าผลการดำเนินงานจะดีกว่าครึ่งปีแรก 2562 จึงยังคงคาดการณ์กำไรสุทธิปี 2562 ที่ 1.1 พันล้านบาท โดยในครึ่งผีแรก 2562 ทำไปได้แล้ว 45% ของที่คาดการณ์ และ BCH ได้ประกาศจ่ายเงินปันผลระหว่างกาลที่ 0.10 บาท/หุ้น XD วันที่ 26 ส.ค. 2562
 